Inici > Serveis > Biblioteca municipal > Agenda > 05-11-2019
Presentació llibres "Joan Cadevall: professor, botànic i geògraf" i "Elements de botànica popular" d'Àngel Manuel Hernandez Cardona
SOBRE EL LLIBRE JOAN CADEVALL: PROFESSOR, BOTÀNIC I GEÒGRAF
L'obra és una biografia de Joan Cadevall, professor a Terrassa i membre de diverses institucions científiques i culturals, que ha passat a la història com un dels botànics més importants de Catalunya, especialment per la publicació de la seva obra cabdal "Flora de Catalunya". En altres àmbits, destaca el seu treball sobre geografia titulat "Nociones de geografía física, descriptiva é histórica del Vallés", la primera monografia comarcal feta a Catalunya. A més, va ser professor durant molts anys del Reial Col·legi Terrassenc i de l'Escola Industrial de Terrassa, i fou membre de diverses institucions científiques i entitats ciutadanes.
L'autor del llibre és Àngel Manuel Hernández Cardona, doctor en ciències biològiques i catedràtic jubilat de ciències naturals.
SOBRE EL LLIBRE "ELEMENTS DE BOTÀNICA POPULAR"
Joan Cadevall és conegut sobretot per la seva "Flora de Catalunya", en sis volums, publicada per l'Institut d'Estudis Catalans, però també fou l'autor de moltes altres obres de botànica. Una d'aquestes és la titulada "Elements de botànica popular", la qual, adaptada i posada al dia pel Dr. Àngel M. Hernández Cardona, ha estat reeditada per la Fundació Torre del Palau, de Terrassa.
Aquest llibre és la plasmació d'un curs de botànica impartit entre el mes de novembre de 1906 i el mes de març de 1907 al Centre Excursionista de Catalunya pel Dr. Cadevall. Com es deia en la portada de la primera edició del llibre, és aquesta una "obra de veritable utilitat per als excursionistes i quantes persones desitgen conèixer la rica flora catalana".
RELACIÓ DE JOAN CADEVALL AMB EL PENEDÈS
A part de l'interès general que ofereix la figura de Joan Cadevall com autor de la Flora de Catalunya, la seva relació amb l'Alt Penedès va ser important perquè la seva segona esposa, Josefa Comajuncosas, era de Gelida i ell va fer repetides estades en aquesta vila penedesenca, fins i tot recollint plantes per les muntanyes properes, moltes de les quals formen part del seu herbari, conservat a l'Institut Botànic de Barcelona.
ÀNGEL MANUEL HERNANDEZ CARDONA (Barcelona, 1948) és doctor en ciències biològiques (1978) per la Universitat de Barcelona. Fou professor de Botànica d'universitat i catedràtic d´institut de Ciències Naturals. Fou redactor de botànica de la Gran enciclopèdia catalana i ha escrit uns quants llibres de botànica i més d'un centenar d'articles d´aquesta especialitat. L'any 2017 tingué cura de l´adaptació i actualització del llibre Elements de botànica popular, de Joan Cadevall, editat per la Fundació Torre del Palau. És autor també de diversos treballs de temàtica local i d´història de la medicina.